ועדת הכספים, כנסת 17, פרוטוקול מספר 450, 2007-07-04 09:00

יצחק וקנין: בוקר טוב, אני מתכבד לפתוח את הישיבה.

יצחק וקנין: משרד האוצר, בבקשה.

יצחק וקנין: אני רואה שהפנייה חתומה בידי שני השרים.

קרן טרנר: חוק רשות הספנות והנמלים שנכנס לתוקפו ב-2004 מעניק סמכות לשר התחבורה ושר האוצר להסמיך גופים להיות תאגיד מוסמך למתן שירותי נמל.

קרן טרנר: החוק קובע שלפני ההסמכה הראשונה הם יגישו מסמך מדיניות שיאושר על ידי ועדת הכספים, וזה הנייר שלפנינו.

קרן טרנר: אקרא פסקה קצרה שהיא המדיניות של שני השרים: המדיניות הנמלית הכללית המדריכה אותנו הינה כי מתוך הכרה בתרומתם של נמלי הים של מדינת ישראל המשמשים את הציבור בייצוא וייבוא של סחורות – נמלי חיפה, אשדוד ואילת (להלן – נמלי הים) כמנוף לפיתוח ולצמיחה, בהיותם משאב חיוני לסחר החוץ של מדינת ישראל אשר מעל 98% מהיקפו משונע דרך נמלי הים, ולאור המחסור הנוכחי בתשתיות נמליות יש לפעול לניצול תשתיות קיימות בנמלי הים, לקידום פיתוחם והגברת יעילותם ויכולתם לתת מענה לגידול הצפוי בתנועת המטענים.

קרן טרנר: עידוד התחרות בתחום מתן שירותי נמל לציבור בנמלי הים על ידי ניצול תשתיות קיימות והרחבת הפעילות הנמלית בהן בידי גורמים נוספים לצד חברות הנמל עתיד לשפר את יעילות נמלי הים ואת שירותי הנמל הניתנים בהם לציבור ולהוות נדבך חשוב בקידום המשק הלאומי.

קרן טרנר: זו המדיניות של משרדי האוצר והתחבורה.

קרן טרנר: אנו מבקשים את אישור המדיניות, לא את אישור כתב ההסמכה.

יצחק וקנין: יש מישהו שמתנגד למדיניות הזו?

יצחק וקנין: נציגים של נמל חיפה נמצאים פה?

יצחק וקנין: כולם תקועים בפקק.

שלמה שמלצר: אני אחד הבעלים של מספנות ישראל.

שלמה שמלצר: מספנות ישראל הופרטה ב-1995 על ידי מדינת ישראל.

שלמה שמלצר: מספנות ישראל היתה עסק כושל, הפסידה המון כספים, כ-200 מיליון דולר.

שלמה שמלצר: האנשים שקנו אותה הם פרטיים, לקחו מספנה עם מאות עובדים והפכו אותה לעסק משגשג וב-12 שנים האחרונות המספנה הזו מייצאת כלים לכל העולם וגם לחיל הים.

שלמה שמלצר: כאשר קנינו את מספנות ישראל הכוונה היתה להקים נמל פרטי בתוך המספנה.

שלמה שמלצר: בהסכם בין מדינת ישראל ובינינו, הקונים, היתה אפשרות להקים נמל פרטי ראשון במדינת ישראל.

שלמה שמלצר: בגלל סיבות כאלה ואחרות של אותם הימים, ועדי העובדים וכו', עד פברואר 2005 בהסכם הידוע שנעשה עם ראשי הנמלים הוסכם שמספנות ישראל תהפוך להיות נמל פרטי, עם אילוצים כאלה ואחרים שאותם אנו מקבלים ברצון.

שלמה שמלצר: הבעיה שלנו מתחילה להיות בעיית חנ"י.

שלמה שמלצר: מספנות ישראל מוכנה וערוכה להיות נמל לכל דבר בהתאם להסכם פברואר 2005.

שלמה שמלצר: מה זה עושה למשק – אנו יודעים על השביתות שקורות בנמלים, על בעיות שכל יום אוניות עומדות מחוץ לנמלים, רק אתמול קראתי בעיתון על חברה סינית שמפסיקה לפקוד את הנמלים בישראל בגלל כמות האוניות שלא נכנסות והבעיות שיש בנמלים.

שלמה שמלצר: כחברה פרטית שהוכיחה את עצמה, שיש לה רשיון והסמכה ובייחוד עכשיו, לאחר חתימה של ראש הממשלה ושר התחבורה, אנו מאמינים ומבקשים לתת לנו את האישור ואת האפשרות להקים את הנמל הפרטי הראשון במדינת ישראל שיהיה לטובת כל המשק הישראלי.

שלמה שמלצר: אם יש לנו האפשרות להקים נמל פרטי בישראל, אני מבקש שייתנו לנו לעשות זאת.

שלמה שמלצר: יש לנו בעיות של הסכמים כלכליים עם חנ"י.

שלמה שמלצר: ההסכם של פברואר 2005 מדבר על נמל בסייגים מסוימים.

שלמה שמלצר: אנו מבקשים היום לקבל את הרשיון הזה באופן שלא נצטרך לבוא לחנ"י, אם מחר אנו רוצים לפרוק סוכר, אנו צריכים לקבל אישור מחנ"י, אם אנו רוצים לפרוק עץ, צריך לבוא לחנ"י.

שלמה שמלצר: לא יכול להיות שנשקיע בנמלים הפרטיים מיליונים ובכל רגע נצטרך לבקש מהם אישור.

שלמה שמלצר: אני מבקש שייתנו לנו את האישור הסופי כדי שנוכל להתחיל לעבוד מיידית.

שלמה שמלצר: ברגע של אמת, של מלחמה – אתם יודעים מה קרה ברגע של מלחמה, קמה אפילו ועדה בנושא הזה, מה יקרה אם תקרה שוב מלחמה.

שלמה שמלצר: לנו יש האפשרות לעשות את זה, אנו חברה פרטית.

שלמה שמלצר: כל בעלי המניות הם אנשים רציניים עם עסקים גדולים- -

יצחק וקנין: האישור הוא רק לנמל חיפה?

שלמה שמלצר: כן.

קרן טרנר: אנו מאשרים מדיניות שתאפשר מתן כתב הסמכה.

קרן טרנר: האישור הוא לשלושת הנמלים חיפה, אשדוד ואילת.

יצחק וקנין: משרד התחבורה, אני מבין שההתנגדות היא של חברת הנמלים.

גדי שניצר: אין התנגדות.

גדי שניצר: סעיף 58 בחוק רשות הספנות והנמלים אמר שבטרם נותנים כתב הסמכה לתאגיד מורשה לתקופה העולה על ארבע שנים צריך לבוא לממשלה, לאשר מדיניות ולקבל אישור של הכנסת.

גדי שניצר: לכן אנו פה.

גדי שניצר: חברת נמלי ישראל מעוניינת וגם על פי חוק, חייבת לעודד את התחרות וסגרנו אתם נוסח של הסכם בנוסף לכתב ההסמכה שהשרים נותנים להם, הרשיון להיות נמל, הם צריכים לעשות הסכם אתנו.

גדי שניצר: יש לנו הסכם אתם לגבי החומר הראשון שהם רוצים לפרוק, יש טיוטת הסכם, לדעתי גמורה, לגבי היותם נמל.

גדי שניצר: יש מחלוקות בתחום הכלכלי, כי תקופת החכירה שלהם שהיתה 49 שנים מסתיימת, והמחלוקות הן לגבי התשלום עבור התקופה של ה-49 שנים הבאות, אך אנו לא גורם שמעכב את הנושא הזה, ולדעתי הדיון הזה צריך להתמקד במדיניות הממשלה.

זאב לשם: מדובר בשתי חברות, אחת פרטית ואחת ממשלתית, והדיונים ביניהם הם לא לשולחן הזה.

זאב לשם: אנו מבקשים לאשר את מדיניות שני השרים שיאפשרו תחרות כלכלית בין הנמלים ובתוכם ואת המדיניות הזו אנו מנסים להוביל כי היא לב הרפורמה.

זאב לשם: רצינו להרחיב את זה מעבר לסוכר, יש לנו כוונה להרחיב את זה, שיוכל להיות נמל לכל דבר ועניין, גם בחוק שנעשה בפברואר 2005 היו מדרגות.

שלמה שמלצר: אני מקבל את דבריך, רק בדבר אחד, לגבי נושא הנמלי לפי ההסכם, אני חוזר בכוונה להסכם פברואר 2005 כי זה עלה למדינה הרבה מאוד כסף, כנראה 2 מיליארד ₪, ומה שקרה בנמלים זה כבר סיפור אחר, פה אני כבר מדבר כאזרח, אבל הסיפור אומר את הדבר הפשוט: אם אני נמל בהתאם להסכם הזה, אני לא רוצה להיות נמל של תשלומים.

שלמה שמלצר: אם אני נמל, תנו לי להיות נמל בהתאם למה שסוכם.

שלמה שמלצר: אם אתם רוצים לתת לי כל פעם עצם ושאעמוד כל הזמן מול הפקידים, אני מוותר על כל התענוג.

שלמה שמלצר: כל מה שאמרת מקובל עליי.

אבי ירושלמי: במסגרת הרפורמה היה הסכם עם העובדים שמגדיר את תחומי הפעילות של מספנות ישראל, וחנ"י בעידוד משרדי התחבורה והאוצר מנהלת משא ומתן עם מספנות ישראל כדי לממש את ההסכמות שהיו מול ההסתדרות ומול העובדים.

אבי ירושלמי: ברגע שההסכמות האלה יושגו, אני מניח שלא תהיה מגבלה למספנות ישראל לממש את מה שהובטח לה.

אבי ירושלמי: כל עוד המשא ומתן לא נסגר, אתם באתם בדרישה בשלב ראשון להתעסק בנושא סוכר, העניין נסגר מסחרית, אני לא רואה למה צריך בדיון הזה לכלול את כל הנושאים שהם במחלוקות מסחריות.

שלמה שמלצר: אין מחלוקות מסחריות.

שלמה שמלצר: אנו באנו לסוכר לא כי רצינו סוכר.

שלמה שמלצר: אני לא רוצה להיות נמל בתשלומים.

יצחק וקנין: אני חושב שאתם תצטרכו להפעיל את השכל הישר שלכם.

קרן טרנר: אנו מעוניינים בקידום תחרות.

יצחק וקנין: צריכה להיות פתיחות לטובת העניין.

סמדר אלחנני: כתוב שאישור הוועדה נדרש למדיניות הנמלית הכללית.

סמדר אלחנני: צריך לכתוב באותיות מגופן אחר לדעתי, מהי אותה מדיניות, שמכוחה באמת לא צריך לבוא לפה.

קרן טרנר: סעיף 3 הוא סעיף המדיניות ובסיפא של המסמך אנו מפנים לסעיף 3.

סמדר אלחנני: אז הוועדה צריכה לקיים דיון, האם ההכרה בתרומתם זה לא מדיניות.

סמדר אלחנני: הייתי אומרת שבתור הגדרת מדיניות שנדרשת בחקיקה היא צריכה להיות הרבה יותר ספציפית.

קרן טרנר: אני חושבת שהיא מאוד ספציפית, וזה גם עבר הרבה משפטנים.

יצחק וקנין: אני במספר דקות פה לא מצליח להבין את זה.

קרן טרנר: זה רשום הכי ברור שאפשר, בעיניי.

יצחק וקנין: הוא יכול להתעסק עם מה שהוא רוצה?

יצחק וקנין: עצים, מכוניות?

זאב לשם: כן.

אפרים ארבל: בעצם הוועדה צריכה לאשר את המדיניות.

אפרים ארבל: כתוב פה רק שהמדיניות היא לעשות תחרות.

אפרים ארבל: לא ברור מהמדיניות מה התנאים של התחרות הזו.

אפרים ארבל: למשל, חברת נמל אשדוד משלמת היום שליש מההכנסות שלה חזרה לחנ"י ולמדינה בתור דמי שימוש.

אפרים ארבל: האם מי שיתחרו בנו, יהיו להם אותם תנאים כלכליים?

אפרים ארבל: האם נוכל להתחרות או המשחק מכור?

אפרים ארבל: אין פירוט לגבי המדיניות.

אפרים ארבל: זאת מדיניות שלא מתייחסת רק למספנות ישראל אלא גם לדברים אחרים לדעתי, לכן הדברים האלה לא ברורים.

אפרים ארבל: אותה רפורמת תעריפים שהיו אמורים לעשות לפני שנתיים ולא נעשתה, עד שהיא לא תהיה, אני אפילו לא יכול לתת הנחה ממס רציף, שזה המס העיקרי, כדי להתחרות.

אפרים ארבל: אני מתחרה פה עם ידיים קשורות, לכן קשה לי עם המדיניות הזו, היא לא מסבירה.

אהרון גולדמן: לכל חברה בפברואר 2005, כל אחת משלוש חברות הנמל וחנ"י יש כתב הסמכה שניתן לה בפברואר 2005.

אהרון גולדמן: שם הוגדר כל אחת מהחברות, למעט מספנות ישראל, שהיתה בתהליך של משא ומתן מסחרי שהבשיל, יהיה הסכם מסחרי ומטרת הדיון היום זה לתת להם את אותו כתב הסמכה- -

קרן טרנר: לא, מטרת הדיון היום היא אישור מדיניות כללית.

אהרון גולדמן: אישור מדיניות כללית כדי לאפשר את הנושא של מספנות ישראל.

אהרון גולדמן: הסוגיות שמר ארבל הזכיר כאן זה סוגיות שחלקן נכללו בצווים כמו צו דמי השימוש בפברואר 2005, חלקם בחוק רשות הספנות והנמלים.

אהרון גולדמן: המסמך הזה הוא מסמך משלים למה שנאמר גם בצווים האחרים שיצאו בפברואר, גם בחוק, גם בכתבי ההסמכה של כל אחת מהחברות, שצריך להתייחס לסוגיות ספציפיות שרלוונטיות לדיון כאן.

אהרון גולדמן: הנושא של תחרות בתוך מתחם נמלי אחד כדי לייצר תחרות בין רציפית, זו היתה אחת ממטרות הרפורמה.

אהרון גולדמן: בטווח הארוך מדברים על הקמת נמלים נוספים, וזה אחת ממטרות הרפורמה שמתבטאת בהקשר של הדיון כאן.

צבי פלדה: הייתי רוצה לציין את החשיבות של הדיון הזה בקביעת המדיניות הכוללת ולא הפרטנית.

צבי פלדה: כיום כתוצאה מהתנהלות הנמלים המשק עד היום החל מינואר משלם היטלי צפיפות בשיעור של 20 מיליון דולר.

צבי פלדה: נכון שמספנות ישראל כנמל יתרום אחוז קטן ביותר לפתרון הבעיה אך הוא יעזור, לכן יש חשיבות עליונה שהוועדה תאשר מדיניות כוללת.

צבי פלדה: אני מבין מנציגי הנמל שהם מקבלים על עצמם את מגבלת הכמויות כפי שהיא מופיעה בהצעה, אך אנו כמשתמשים תומכים ומבקשים אישור כללי להפעלת הנמל, שלא יהיה קשור במוצר זה או אחר, כי אז זה לא נמל אלא קיוסק, אפילו פחות מכך, כשהם צריכים כל רגע לקבל אישור.

צבי פלדה: אנו מבקשים לעזור למשק ולמשתמשים להקטין את אותם נזקים שנגרמו ואולי ייגרמו בעתיד.

חיים אורון: אני בדרך כלל מאוד לא מתלהב ממנגנון של ועדות חקירה, אך זה עולה לי בבריאות, נציגת משרד האוצר, להביא את שר האוצר הקודם ואת שר התחבורה הקודם קודם, ולשאול: ישבנו פה ימים ולילות על רפורמה בנמלים.

חיים אורון: מה לא הסבירו לנו?

חיים אורון: מה לא אמרו לנו?

חיים אורון: ואחר כך גם אמרו לנו: זה יעבוד.

חיים אורון: ואז אמרתי לשר האוצר דאז נתניהו כמה פעמים שבאופן שבו הוא הפריט את הנמלים, שייתן לי מנדט בסכומים האלה, אני בכסף הזה יודע להפריט את כל המדינה, ואני נגד הפרטה מהסוג הזה.

חיים אורון: אני בעל עניין, אני יו"ר חברה בקיבוץ שלי שמייצאת.

חיים אורון: לא היתה תקופה יותר גרועה מזו, בשיא השביתות.

חיים אורון: הכל תקוע, לזה אין אישור, לזה לא נותנים לפתוח, אז אתם באים אלינו פה- -

קרן טרנר: עם מדיניות שתאפשר לנו התקדמות, ויותר ויותר חברות שיהיו תאגידים מורשים- -

חיים אורון: אבל בראש שלכם: איך נפרק את הנמלים הקיימים, ואני אומר:

חיים אורון: תנו להם קודם כל לעבוד, כי מה שמטריד את האנשים פה, וכמותם עוד אלפי יצואנים, והעובדים במפעלים שלהם, שהם תקועים עם מכולות, הם לא מסוגלים להתחייב למועד אספקה, מטילים עליהם קנסות שיהוי, הלקוחות מבטלים הזמנות כי זה נתקע בנמל.

קרן טרנר: ולמה?

קרן טרנר: אין רציפים?

קרן טרנר: אין מנופים?

קרן טרנר: אולי בגלל עובדי הנמל?

חיים אורון: אתם קניתם אותם.

חיים אורון: מה שאמרת עכשיו זה כתב האשמה הכי חמור.

חיים אורון: בא לפה ביבי ואורי.

חיים אורון: הוא אמר: הגעתי להסכמים של שקט תעשייתי, כיסינו את כל ההוצאות, תצביע בעד כי העובדים מסכימים.

חיים אורון: עכשיו זה מה שאת אומרת?

חיים אורון: אם מישהו היה עושה שינוי כזה ובינתיים גורם נזקים בשיעורים כאלה, מישהו היה בא להתנצל.

חיים אורון: מישהו צריך להיות אחראי על זה, אבל זה עובר בשקט.

זאב לשם: התהליך של רפורמה הוא מאוד מורכב.

זאב לשם: היתה רפורמה מוגבלת מאוד, כי לא סגרו את כל נושא יחסי העבודה.

חיים אורון: למה לא סגרו?

חיים אורון: אצלכם הרפורמה היתה מילה, התכנים שלה נשחקו במהלכה, גם יודעים כולם שתעריפים יעלו, אני זוכר את הגרף – אחר כך תהיה נקודה, שאם תייצא יותר ותייבא פחות, זה יירד לך.

חיים אורון: תביא לפה את שרגא ברוש, הוא חותם לך עכשיו ל-15 שנים הקרובות על התעריפים שהיו לפני הרפורמה, רק תן לו שירותים בנמל.

חיים אורון: אם היית אומרת: אני בתוך המדיניות שנקבעה עושה את הטוב ביותר, הייתי מודה לך ויורד ממך.

חיים אורון: מה אתם מגנים על הדברים האלה?

חיים אורון: אם את מגנה עליהם, תהיי מוכנה לחטוף.

חיים אורון: מה שהיה פה הוא אחת השערוריות הגדולות ביותר שעלתה למדינה הון כסף.

חיים אורון: לא ברור איך יסתיים כל הוויכוח על בעלויות.

חיים אורון: אני לא מכיר את הפרטים עד הסוף, אבל יש פה מישהו שיש לו זכויות רציף, הוא מקבל עכשיו זכויות נמל, עכשיו מישהו אחר יבקש זכויות רציף, יקבל זכויות נמל עם נכסים, אני לא בטוח שהעניין סגור.

זאב לשם: מה המדיניות – כוונתה ליצור תחרות ולייעל את קבוצת הנמלים.

סופה לנדבר: אלה סיסמאות.

יצחק וקנין: היועצת המשפטית לוועדה, בבקשה.

שגית אפיק: סעיף 58 לחוק רשות הספנות והנמלים שמכוחו באתם לכאן קובע שאם השרים רוצים להסמיך לתקופה שעולה על 10 שנים תאגיד לתת בתחום נמל שירותי נמל שהוא לא נתן אותם ערב יום תחילת החוק, הם צריכים לקבל קודם החלטה לגבי מדיניות כללית לעניין מתן השירותים כאמור בתחום אותו נמל.

שגית אפיק: אתם מבקשים מאתנו החלטת מדיניות בעניין מתן שירותים לא רק בנמל חיפה, אלא גם באשדוד ובאילת.

קרן טרנר: אנו צריכים לבוא בפעם הראשונה עם מדיניות.

קרן טרנר: זו המדיניות של השרים, היא לא שונה בין הנמלים.

שגית אפיק: אז כשתרצי להסמיך תאגיד לאילת, לא תחזרי אלינו.

קרן טרנר: אם היא תהיה בהתאם למדיניות שפה אתם מאשרים.

קרן טרנר: אולי חברי הוועדה לא מעוניינים לקדם את התחרות בין הנמלים.

שגית אפיק: לשון החוק מצומצמת יותר, היא אומרת שאם את מסמיכה תאגיד מסוים לתת שירותים בתחום נמל מסוים, את צריכה לבוא אלינו עם מדיניות כללית לגבי אותו נמל.

קרן טרנר: באנו עם מדיניות לשלושת הנמלים, אנו מגובשים מאוד.

קרן טרנר: עידוד התחרות זו מדיניות שתקפה לכל הנמלים.

חיים אורון: מה אתם מוכרים לנו סיפורים?

חיים אורון: אתם הורגים את אילת.

חיים אורון: היינו באילת במקרה לפני שבועיים.

חיים אורון: אתם ברכות הורגים את אילת ויכול להיות שאתם צודקים, אבל מה אתם אומרים שתבואו עם אילת?

קרן טרנר: אנו באים עם אישור מדיניות כללית.

סופה לנדבר: אנו רוצים להיכנס לפרטים.

שלומי פוגל: בשם שותפיי, סמי קצב ושלמה שמלצר, ובתקווה שהיום יאושר בוועדה מתן ההיתר רציתי אחרי 12 שנה של משא ומתן, ואם זיכרוני אינו מטעני עברנו עשרה שרי תחבורה, להודות לכולם במידה ויאושר על מתן ההיתר להפעלת נמל בסוכר בלבד בשטח מספנות ישראל.

שלומי פוגל: באוגוסט אנו מתכוונים להכניס את האונייה הראשונה.

שלומי פוגל: החזון שעמד לפנינו לפני 1995, השנה שבה רכשנו את המספנה, היו אל"ף להמשיך לבנות את כלי השיט, בי"ת, לבנות נמל שיהווה זרז להבאת מטענים חדשים שלא הגיעו עד כה לישראל, להעלות את רמת השירות בנמל ובמידה מסוימת להיות הקטליזטור לתחרות בין הנמלים בישראל ובו זמנית לייצר מאות מקומות עבודה חדשים בתחום הסחר, האחסון, הלוגיסטיקה והאריזה.

שלומי פוגל: המציאות הכלכלית הגלובלית שבה התחרות באה מכל מקום ובכל תחום, שהמסחר היום הינו ללא גבולות, עולם שמידע הינו נייד וזמין, בעולם שניוד הון הוא דבר שבשגרה, בעולם שבו פתיחות לייצוא בעולם הרחב פתוח היום, הסכמי סחר ממוסדים, יעילות לוגיסטית, בעולם שהמהפכה הטכנולוגית והתעשייתית חדרה לרוב הארצות חייבים כולם להשכיל ולהבין שעלינו להיות יעילים ויצירתיים יותר.

שלומי פוגל: בטוח אני כי מספנות ישראל כחברה פרטית כפי שפעלה בבניית כלי שיט גם בתחום הנמלי תהיה תחרותית, יעילה ויצירתית בהבאת מטענים חדשים ועסקאות שעד עתה לא הגיעו לישראל.

שלומי פוגל: אך הרשו לי לשאול, הייתכן שלאחר 12 שנים ולאחר שנתיים וחצי מיום חתימת הסכם בין עובדי הנמלים עם מספנות ישראל וההסתדרות נקבל היתר להפעלת נמל, ונמל סוכר בלבד?

שלומי פוגל: הבירוקרטיה הינה קשה, שוחקת ומונעת את התחרות והיעילות של היזם שלדעתי המדינה כל כך זקוקה לו.

שלומי פוגל: האם אנו במספנות ישראל צפויים לעוד 12 שנה, ואני פונה גם למשרד התחבורה וגם למשרד האוצר, של משא ומתן לקבל היתר עבור מטענים שונים, לא רק לסוכר?

שלומי פוגל: כיצד אנו יכולים לתכנן את ההשקעות בנמל מספנות ישראל שבא מכיסנו ולא מהאוצר ללא מדיניות ברורה לגבי מחירי החכרת שטחים כאשר האופציה ניתנה כבר בשנות ה-60 למספנות ישראל?

שלומי פוגל: הרשו לי לבקש מכם, חברי הוועדה, אנו מצפים לעזרתכם לייעול התהליכים והבירוקרטיה ולבקש מהוועדה שתזמן תוך 60 יום את מנכ"ל משרד התחבורה, מנכ"ל חנ"י ומנהל מינהל הספנות כדי שיעדכנו אתכם בהתקדמות המשא ומתן על כלל מגוון סוגי המטענים שמספנות ישראל רוצה ויכולה לטפל בהם.

ראובן צוק: צריך לתת להם את ההיתר ולזרז את המשא ומתן.

ראובן צוק: אגב, הכמויות שמופיעות פה לא משמעותיות.

ראובן צוק: שלומי צודק.

ראובן צוק: צריך לאשר את ההיתר, קודם כל, שמשרדי התחבורה והאוצר מבקשים.

חיים אורון: איך אתה מסכם את הרפורמה בתור משתמש עיקרי?

ראובן צוק: רע מאוד.

ראובן צוק: אבל זה לא קשור לזה.

גדי שניצר: אם לא תאשרו את המדיניות שביקשו, אי אפשר לתת להם גם את הסוכר.

גדי שניצר: ההתניה לתת את הסוכר לתקופה העולה על עשר שנים מותנית באישור הכללי של המדיניות.

טמיר כהן: מתי ההיתר יינתן, כתב ההסמכה?

קרן טרנר: אחרי האישור שלכם, הוא די סגור.

קרן טרנר: יש לנו טיוטה סופית.

זאב לשם: כתב ההסמכה התעכב לא באשמת משרד התחבורה ולא האוצר.

זאב לשם: רצינו לתת כתב הסמכה רחב שיאפשר פעילות של מספנות ישראל כנמל כולל.

זאב לשם: כך הכנו את כתב ההסמכה.

זאב לשם: לבקשת מספנות ישראל צמצמנו את כתב ההסמכה לסוכר בלבד.

זאב לשם: לכן אנו כרגע נמצאים בכתב הסמכה לקראת סיומו.

קריאה: זה לא נכון.

יצחק וקנין: לאחר כתב ההסמכה הם יוכלו להכניס מה שירצו?

זאב לשם: כתב ההסמכה מסודר לבקשתם של מספנות ישראל.

יצחק וקנין: אם זה יהיה רק לסוכר, הם יעבדו יום אחד בשנה.

יצחק וקנין: אתם חייבים להיכנס לזה בצורה יותר רצינית.

זאב לשם: ברגע שמספנות ישראל יסכימו לגבי כתב הסמכה- -

שלמה שמלצר: אנו מסכימים ולא היה מעולם דבר כזה, שאמרנו: רק סוכר.

שלמה שמלצר: אני לא רוצה נמל בתשלומים.

שלמה שמלצר: או אני נמל בהתאם להסכם, ואם לא, זה לא מעניין אותי בכלל.

זאב לשם: כתב ההסמכה הוא כללי לפי מדיניות שהולכת להיות מאושרת.

זאב לשם: אנו רוצים ליצור תחרות.

זאב לשם: הבעיות שלכם הן כלכליות מול- -

שלמה שמלצר: אין לנו בעיות כלכליות.

יצחק וקנין: אני רוצה להביא את בקשת השרים להצבעה, לאשר את המדיניות לפי בקשת השרים.

יצחק וקנין: אני מקווה שתטפלו בכתב ההסמכה של הנושא הזה כדי שהם לא יטפלו רק בסוכר, אחרת לא עשינו כלום.

שלומי פוגל: מה לגבי הבקשה שלנו, לזמן את מנכ"ל משרד התחבורה, חנ"י ומינהל הספנות תוך 60 יום שידווחו לכם על התקדמות?

יצחק וקנין: אני נוטה להסכים.

יצחק וקנין: תוך 60 יום תחזרו לוועדה ותדווחו לנו איך הנושאים מתקדמים.

יצחק וקנין: אחרת לא נזוז.

סיגלית וקאיל: אבל זה הרבה ויכוחים ביניהם לחנ"י.

חיים אורון: אם הולכים לקיים דיון עוד 60 יום, ראוי שיקיימו דיון על מה שקורה בנמלים בהיבט הרחב של העניין.

חיים אורון: אני מבין את העניין, אך יש משבר גדול בתובלה הימית במדינת ישראל.

חיים אורון: ועדת הכספים לא יכולה לומר שזה עובר על ידה.

חיים אורון: אם כבר מקיימים דיון, שיסבירו לנו איך יוצאים ממנו, למה הוא קרה.

יצחק וקנין: למה שחיים אמר, אני מבקש מיושב ראש הוועדה, סטס, שייקח את הנושא ברצינות.

יצחק וקנין: אנו שומעים את זה כל יום מיבואנים, מתעשיינים.

יצחק וקנין: הדבר חייב לקבל תשומת לב רצינית.

יצחק וקנין: אני מבקש את אישור הוועדה לפי בקשת השרים לאשר את המדיניות, מי בעד?

יצחק וקנין: מי נגד?

יצחק וקנין: הבקשה אושרה.

יצחק וקנין: תודה רבה, הישיבה נעולה.